b'\n_START_ARTICLE_\n\xc4\x86a\xc4\x87e moj\n_START_PARAGRAPH_\n\xc4\x86a\xc4\x87e moj je klasi\xc4\x8dno zborsko djelo koje je napisao Ivan Mateti\xc4\x87 Ronjgov u 53. godini svojeg \xc5\xbeivota, godine 1932. To je njegova prva opse\xc5\xbenija zborska skladba, tematski tu\xc5\xbealjka._NEWLINE_Bila je posve\xc4\x87ena dje\xc4\x8djem zboru\xc2\xa0\xc2\xbbTrboveljski slav\xc4\x8dek\xc2\xab. Nastala je povodom nesre\xc4\x87e u rudniku ugljena Hrasnik, u reviru Trbovlje, kada su mnoga djeca ostala bez roditelja. U tu\xc5\xbealjki je Mateti\xc4\x87 o\xc5\xbeivio starinski obi\xc4\x8daj naricanja za umrlima i pretvorio ga u sna\xc5\xbenu dramsku emociju. Tekst naricaljke, koji je \xc4\x8desto slu\xc5\xa1ao i u djetinjstvu, preuzeo je iz zbirke\xc2\xa0\xc2\xbbIstarske narodne pjesme\xc2\xab. Skladba je pisana za dva solista i dje\xc4\x8dji zbor.\xc2\xa0\xc2\xbbTrboveljski slav\xc4\x8dek\xc2\xab\xc2\xa0sa svojim dirigentom Augustom \xc5\xa0uligojem praizveo je djelo 1933. godine te uspje\xc5\xa1no izvodio na svojim europskim turnejama._NEWLINE_Iste, 1933. godine, Mateti\xc4\x87 je izvornik za dje\xc4\x8dji zbor preradio za mje\xc5\xa1oviti zbor. U\xc4\x8dinio je to za\xc2\xa0\xc2\xbbPevski zbor slovenskih u\xc4\x8diteljev\xc2\xab\xc2\xa0i njihovog dirigenta Sre\xc4\x87ka Kumara. Godine 1936. zbor\xc2\xa0\xc2\xbbTrboveljski slav\xc4\x8dek\xc2\xab\xc2\xa0izveo je kompoziciju \xc4\x86a\xc4\x87e moj na internacionalnom glazbenom festivalu u Pragu te je tako prvi puta plasirao u svijet\xc2\xa0\xc2\xbbna\xc5\xa1u malu veliku Istru\xc2\xab, kako ka\xc5\xbee sam autor. Tu\xc5\xbealjka "\xc4\x86a\xc4\x87e moj" uzoran je primjer umjetni\xc4\x8dke obrade istarskog glazbenog folklora. Do danas, ova je skladba ostala najpoznatije i najizvo\xc4\x91enije Mateti\xc4\x87evo djelo.'